als_Latn dik_Latn sag_Latn
Skuadra madrilene ka mundur 5-0 Bilbaon në një ndeshje të jashtëzakonshme me plot spektakël. Ronaldo nuk ka kufij
Real M. – Bilbao 5-0
Shënues: Ronaldo 2’, 55’, 89’, Benzema 41’, 69’
Real M. (4-3-3): Kasijas – Karvahal, Pepe, Ramos (Varan 46’), Marselo – Modriç, Kros (Ilarramendi 74’), Hames – Bejl, Benzema (Isko 79’), Ronaldo. Tr.: Ançeloti
Bilbao (4-2-3-1): Moreno – Gurpegi, Laporte, De Markos, Balenxiaga – Etxebarria (Gomez 46’), Iturraspe – Laskuraho (Lopez 62’), Riko, Muniain (Etzeida 74’) – Hierro. Tr.: Valverde
Gjyqtar kryesor: Hernandez
Kartona të verdhë: Ramos / De Markos, Belenxiaga
Real Madridi tanimë duket se nuk do të ndalet kurrë. “Galaktikët” dje kanë shkatërruar 4-0 Atletiko Bilbaon në mitikun “Santiago Bernabeu”, duke u “shfryrë” në gola dhe aksione pafund. Djemtë e Karlo Ançelotit kanë treguar një uri të madhe për sukses, duke luftuar për çdo top dhe duke mbrojtur si ekip.
Pjesa e parë – Goli i parë për madrilenët erdhi nga Kristiano Ronaldo që në minutën e 3-të, pas një asistimi nga Gerët Bejl. Sulmuesi portugez dha alarmin për atë që do të ndodhte në 90 minuta të tmerrshme loje për miqtë. Pas golit të CR7-s, Real Madridi fitoi vetëbesim për të sulmuar dhe guxoi shumë. Aksionet e Modriçit dhe Bejlit u dukën terrorizuese për Atletiko Bilbaon, e cila vetëm për pak sekonda arriti të bëjë një qëndresë me presing lart. Në të 41’-n, Karim Benzema u çlirua ashtu siç duhet, duke shënuar një gol të rëndësishëm për ndeshjen, por sidomos për veten e tij, sepse kritikat ndaj francezit kanë qenë jo të pakta në muajt e fundit. Pjesa e parë u mbyll me rezultatin 2-0. Real Madridi i kishte bërë llogaritë mirë.
Pjesa e dytë – Për lojtarin më të mirë në botë “në fuqi”, Kristiano Ronaldo, vitet nuk janë asgjë tjetër veçse shifra. 30-vjeçari vrapoi shumë dhe dha maksimumin për të shënuar sërish. Kështu, pas vetëm dhjetë minutash lojë nga fillimi i pjesës së dytë, sulmuesi portugez shënjestroi sërish rrjetën, duke shënuar golin e tij të 12-të në shtatë ndeshje të kampionatit spanjoll. Real Madridi nuk u ndal me aq. Në të 69’-n ishte sërish Benzema ai që tronditi Bilbaon, me asist të Ronaldos. Ky i fundit bëri
jashtëtokësorin, duke shënuar golin e tij të tretë personal dhe të pestin për skuadrën në të 89’; mjaftoi vetëm një harkim nga Gerët Bejl, që shërbeu dy herë për shokun e tij të skuadrës në 90 minuta.
Real Madridi tani gjendet në vendin e katërt të tabelës së klasifikimit të La Ligës, me 15 pikë. “Galaktikët” janë katër pikë larg kryesueses, Barcelona.
Bravo i lumtur për thyerjen e rekordit
Portieri kilian i katalanasve prej 630 minutash nuk pëson gol dhe ka thyer një rekord që ishte vendosur ne vitin 1978. Bravo është shprehur shumë i kënaqur dhe ka falënderuar shokët e skuadrës
Portieri i Barcelonës, Klaudio Bravo, ishte padyshim i kënaqur që hyri në historinë e La Ligas, duke arritur rekordin e 630 minutave pa pësuar gol. Futbollisti i kombëtares kiliane, e realizoi këtë arritje gjatë fitores 2-0 të Barcelonës ndaj Rajo Valekano duke thyer rekordin e ish-portierit të Barcelonës, Pedro Maria Artola, që rezistoi për 560 minuta pa pësuar gol në vitin 1978. Bravo, i cili u transferua te katalanasit nga Real Sociedad u shpreh i lumtur edhe me reagimin e skuadrës së tij, pas disfatës 3-2 të pësuar në Champions League nga Paris SG. “Jam i lumtur me këtë rekord. Nuk është e lehtë të arrihet, sepse ata kanë pasur shumë shanse, – ka thënë Bravo në faqen zyrtare të klubit në internet. Megjithatë unë jam i kënaqur me menyrën se si skuadra ka luajtur në përgjithësi, më shumë se sa për rekordin. Duke lënë kritikat mënjanë, gjëja më e rëndësishme ka qenë fitorja dhe jemi shumë të qetë për këtë. Ne kemi bërë korrigjimet e nevojshme nga ndeshja në Parisin dhe ata që e kanë parë ndeshjen mund ta thonë diçka të tillë. Jam plotësisht i kënaqur me ndeshjen. Unë duhet të jem gjithmonë gati për të ndërhyrë kur të më jepet mundësia. Nuk kam qenë duke menduar për rekordin, kam menduar për ndeshjen dhe gjithmonë kam punuar fortë për të mos pësuar gola.”
Matië: Rekordi, jo vetëm i portierit
Mbrojtësi Zheremi Matië ka theksuar se rekordi i mospësimit të golave nuk është fituar vetëm nga portieri, por nga i gjithë sistemi mbrojtës i skuadrës katalanase. “Ky ka qenë një rekord për të gjithë skuadrën, sepse mbrojtja fillon që nga sulmi, – ka thënë qendërmbrojtësi i mbërritur në skuadër gjatë verës. Ne të gjithë kemi punuar shumë fortë për të ruajtur portën të paprekur.” Fitorja e së shtunës ka qenë e gjashta në shtatë ndeshje për Barcelonën në kampionat, duke i mbajtur dy pikë përpara Valencias, skuadër e cila po të shtunën ka mposhtur kampionët në fuqi të Atletikos së Madridit me rezultatin 3-1 dhe morën përkohësisht kryesimin e klasifikimit.
Martino mirëpret rikthimin e Mesit në kombëtare
Trajneri i Argjentinë, Tata Martino, është i kënaqur që do të ketë sulmuesin e Barcelonës, Lionel Mesi, mes lojtarëve të grumbulluar. Amerikano jugorët luajnë miqësoret kundër Brazilit dhe Hong Kongut në turin e shkurtër aziatik në pushimin ndërkombëtar dhe Mesi është sërish pjesë e skuadrës pas mungesës në impenjimin e fundit. “Rikthimi i Leos është një lajm shumë i mirë, – ka thënë ish-trajneri i Barcelonës. Mënyra se si ai integrohet me skuadrën, shokët e skuadrës, është shumë e mirë. Ai ka qenë te Barcelona për një kohë të gjatë dhe nuk ka ndryshuar kurrë, pavarësisht fjalëve që thuhen për të.” Martino ka folur edhe për ish-lojtarin e Real Madrid që u transferua gjatë verës tek Mançester Junajtid, Angel Di Maria. “Unë mendoj se Junajtid e ka blerë shumë lirë, sepse ai është një lojtar që përshtatet në mënyrë të shkëlqyer në shumë pozicione. Nuk ka shumë rëndësi nëse luan shumë i zhvendosur në krah, apo në brendësi të mesfushës. Angel është një nga lojtarët më të rëndësishëm të Argjentinës në kohët e fundit.”
Rafinja pëson një dëmtim muskulor në kofshë
Mesfushori i Barcelonës, Rafinja, ka pësuar një dëmtim muskulor në kofshë gjatë stervitjes dhe situata e tij do të monitorohet nga mjekët e klubit në ditët në vazhdim. Ky lajm është konfirmuar dje nga klubi në rrugë zyrtare. 21-vjeçari ka luajtur në tre ndeshje në të gjitha kompeticionet e këtij sezoni, përfshi edhe dy herë si titullar në fitoret në La Liga kundër Elçe dhe Vilareal në muajin gusht. Rafinja nuk ka udhëtuar me skuadrën në fitoren 2-0 kundër Rajo Valekanos të shtunën. “Lojtari i skuadrës së parë, Rafinja Alkantara, ka ndjerë dhimbje në kofshë gjatë mëngjesit të së shtunës, – lexohet në komunikimin zyrtar të klubit. Aktualisht ai është jashtë fushave si një masë parandaluese dhe paraqitja e tij në stërvitje gjatë kësaj jave do të varet nga shkalla e dëmtimit. Rafinja nuk ka udhëtuar me skuadrën në Madrid edhe pse mjekët e kanë vlerësuar të gatshëm për të udhëtuar.” Ndeshja e radhës për BArcelonën është menjëherë pas pushimit për kombëtaret në “Kamp Nou” kundër Eibar më 18 tetor.
als_Latn glg_Latn zho_Hans zho_Hans grn_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn